B. Bugár, podpredseda NR SR: (2005-02-04):
Ľ. Navrátilová, poslankyňa: Ďakujem za slovo. Musím sa priznať, že nie celkom som rozumela argumentom, pre ktoré má odísť Národný inšpektorát práce do Košíc, ale konečne som to pochopila. Ono je to totiž protiteroristické opatrenie a pokiaľ si myslíte, že mám slabší deň, nie je to pravda. Autorom tohoto nápadu totiž je inžinier Gabriel Hrabovský, generálny inšpektor, ktorý na webovej stránke TASR, originálnej textovej službe uvádza: „Potreba decentralizácie má aj bezpečnostný charakter. V období terorizmu lokalizáciou dôležitých orgánov v štátnej správe na jednom mieste sa maximálne zvyšuje riziko znefunkčnenia jej činnosti“. Takže je to naozaj je to naozaj bezpečnostné opatrenie a rozhodne si myslím, že teroristi, prvé, na čo zaútočia, bude Národný inšpektorát práce na Slovensku. (Potlesk.) No ale ja chcem poukázať aj na právnu stránku celého tohto problému, na ktorú som upozornila už aj na výbore. Totiž celé to presťahovanie nie je možné. A nie je možné kvôli tomu, že máme zákon o štátnej službe, ktorý, mimochodom, by bolo potrebné novelizovať v tejto súvislosti a do požiadaviek na výkon funkcie štátneho úradníka zaradiť aj psychiatrické potvrdenie. Takže upozorňujem na niektoré veci. Podľa zákona o štátnej službe a zamestnanci Národného inšpektorátu práce sú štátnymi zamestnancami, ktorých pracovný pomer vzniká podľa § 16 zákona č. 312 vymenovaním na základe rozhodnutia o vymenovaní do štátnej služby, § 17 ods. 1 zákona č. 312/2001 obsahuje zoznam údajov, ktoré musia byť uvedené v rozhodnutí o vymenovaní do štátnej služby. Pod bodom e) a f) sú to služobný úrad vrátane sídla služobného úradu a f) pravidelné miesto výkonu štátnej služby. Pri zmene sídla Národného inšpektorátu práce z Bratislavy do Košíc bude musieť časť štátnych zamestnancov, pokiaľ úrad nemá byť paralyzovaný, premiestnený do Košíc. Problém, ktorý v tejto súvislosti treba riešiť, je v otázke, či zákon č. 312 o štátnej službe umožňuje preloženie štátneho zamestnanca na iné pravidelné miesto výkonu štátnej služby. Takže poďme k § 29 ods. 1 zákona č. 312, ktorý pojednáva o dočasnom preložení. Štátneho zamestnanca možno dočasne preložiť bez jeho súhlasu na vykonávanie štátnej služby najdlhšie na dobu šesť mesiacov a s jeho súhlasom maximálne na dobu päť rokov a) do iného odboru štátnej služby, toto nie je náš prípad, do iného služobného úradu toho istého odboru štátnej služby, nie je tento prípad. Do iného služobného úradu iného odboru štátnej služby, zase nie je tento prípad. A teraz relevantný môže byť bod d) v tom istom odbore štátnej služby toho istého služobného úradu, len to má ešte jednu chybu, ak sú splnené dve podmienky. Mení sa opis štátnozamestnaneckého miesta, to nie je náš prípad. Mení sa pravidelné miesto výkonu štátnej služby, čiže toto by mohol byť dôvod, pre ktorý by bolo možné štátneho zamestnanca dočasne preložiť z Bratislavy do Košíc. Teraz sa pozrime na trvalé preloženie. Nebudem citovať trvalé preloženie, ale štátneho zamestnanca možno s jeho súhlasom, podotýkam, trvalo preložiť na vykonávanie štátnej služby - a opäť upozorňujem -, v tom istom odbore toho istého služobného úradu, ak sa mu mení opis štátnozamestnaneckého miesta, čo nie je tento prípad. Rezumé, jednoducho štátneho zamestnanca nemôžete preložiť trvale z Bratislavy do Košíc. Ak ho dočasne preložíte, v tom okamihu má právo na náhrady, ako keby bol na služobnej ceste. To znamená ubytovanie, príspevky na stravovanie. To, myslím, že si treba rozmyslieť, či tadiaľto vedie cesta. Ale aby som ešte popísala zložitosť celej tej situácie, požiadala som o vyjadrenie Úrad pre štátnu službu, ktorý mi oznámil nasledovné: „Z hľadiska zákona o štátnej službe je preto potrebné túto zmenu považovať za zrušenie služobného úradu a zriadenie nového služobného úradu.“ V prechodných ustanoveniach zákona o inšpekcii práce je potrebné preto upraviť prechod práv a povinností štátnozamestnaneckých vzťahov z Národného inšpektorátu v Bratislave na Národný inšpektorát Košice tak, ako to požaduje § 124 zákona o štátnej službe. Možným rizikom je špekulatívny postup štátnych úradníkov, ktorí po skončení práce v Bratislave podľa § 4 ods. 2 s náhradou vo výške dvoch funkčných platov sa prihlásia do výberového konania na Inšpektoráte práce v Košiciach. Kolegovia, kolegyne, týmto by som vás chcela poprosiť, už aj z vecných argumentov, ale aj z legislatívneho hľadiska, aby ste podporili bod č. 2 zo spoločnej správy. Ďakujem za pozornosť.